送李季才戶部出守衡陽
作者：程公許
朝代：宋

paragraphs: 君來我去國，我還君得州。
世事巧違人，參辰不同謀。
庚午蜀貢琛，君名亞龍頭。
回翔三十年，班序晚見收。
邊聲震宇縣，樞筦須良籌。
心期白粉闈，晉扈翠雲裘。
忽以外庸請，高軒擁前騶。
展也清廟器，若爲南國侯。
事會轉轇轕，材難費搜求。
似聞石廩峰，瓊佩鬰飛浮。
其下維清湘，杜蘭滿汀洲。
官閒足娛玩，聊以寬隠憂。
良會當有期，玉泉來蹇修。
芳聲保不沫，歲晏終綢繆。
我迂諒無補，行世况鮮儔。
言歸承明直，塵容祇含羞。
思土重紆軫，風埃苦淹留。
佇君建名業，同理溯峽舟。
白首三間茅，相依岷峨陬。